
Az ember egészségi állapotára ható komfort körülmények – azon belül főként a hőkomfort – vizsgálata

Napjainkban előtérbe került az energiatakarékosság fogalma, ennek érdekében célszerű olyan épületgépészeti rendszereket kialakítani, melyek energiafelhasználása a lehető legalacsonyabb. Az épületek energiafelhasználásával kapcsolatos irányelvek is az egyre kisebb hőveszteségű, illetve az egyre légtömörebb épületek tervezését írják elő.
Az épületgépészeti rendszerek megválasztásakor a gazdaságosság és a környezetvédelem mellett azonban a komfortkövetelményeket is szem előtt kell tartani. Ez azért is nagyon fontos, mert a fejlett országokban az emberek többsége élete döntő hányadát különböző épületeken belül tölti. A légtömör épületek szinte teljesen elválasztják a belső teret a külsőtől, tehát ennek a zárt térnek olyannak kell lennie, amely minden szempontból megfelel a benntartozkodók komfort követelményeinek. Ebben a „mesterséges környezetben” be kell tartani az emberek megfelelő élettani működése szempontjából fontos egészségügyi követelményeket.
Egészségügyi végzettségemből adódóan érdekesnek találtam az ember egészségi állapotára ható komfortkörülmények – azon belül főként a hőkomfort – vizsgálatának elemzését. A dolgozat ismerteti a termikus komforttal kapcsolatos fogalmakat, részletesen írok az ember hőtermeléséről, hőleadásáról, hőháztartásáról, hőérzetéről, komfortérzetéről, a komfort- és diszkomfort jellemzőkről és bemutatom ezek alkalmazását a tervezési gyakorlatban.



